Banka Slovenije se je na podlagi določb bančne zakonodaje o razkritjih bank odločila za razkritje odločb o izrednih ukrepih, ki so bile 17. decembra 2013 izdane NLB d.d., Novi KBM d.d., Abanki Vipa d.d., Probanki d.d. in Factor banki d.d..

Za razkritje odločb nesporno obstaja tudi interes javnosti, saj je bila dokapitalizacija bank izvršena s sredstvi države. Banka Slovenije je ocenila, da so bile razmere v bančnem sitemu takoj po izreku izrednih ukrepov še nestabilne in niso omogočale objave podrobnosti o stanju v bankah in sistemu.  
  
Po našem razumevanju naj bi o tem odločala Vlada RS, a je ocenila, da Banka Slovenije lahko samostojno odloči o razkritju.

Delno je bila vsebina odločb o izrednih ukrepih prvotno objavljena v povzetkih odločb, objavljenih v skladu z Zakonom o bančništvu ([Sporočilo za javnost, 18.12.2013](https://www.bsi.si/mediji/207/drzava-po-pozitivni-odlocitvi-evropske-komisije-dokapitalizirala-pet-bank)), v tem obsegu pa so bile zainteresirani javnosti razkrite tudi same odločbe. Na spletni strani so zdaj objavljene kopije celotnih odločb, vzporedno pa so (leva polovica vsake strani) objavljene tudi prvotno objavljene delno razkrite odločbe.

Z objavo je umaknjena oznaka zaupnosti z dokumentov.

Na enaki podlagi se je Banka Slovenije odločila tudi za razkritje Odredbe o posebnih ukrepih nadzora in Odločbe o izrednih ukrepih, ki ju je izdala Banki Celje d.d. dne 19. 11. 2014 oziroma dne 16. 12. 2014.